Pyöräily Helsingin seudulla on lisääntynyt 15 vuodessa puolitoistakertaiseksi. Pyöräilyonnettomuudet eivät kuitenkaan ole samassa suhteessa lisääntyneet, vaan niiden määrä on vähentynyt parillakymmenellä.

Vuonna 2000 pyöräilyonnettomuuksia Helsingissä kirjattiin 196. Vuonna 2012 pyöräilijä kynti asfalttia 177 kertaa. Helsingin seudulla on viimeisen kahdeksan vuoden aikana menehtynyt vain yksi pyöräilijä. Luku on Euroopan pienimpiä, Helsinki on yksi Euroopan turvallisimmista pyöräilykaupungeista.

Tottuminen on tuonut turvallisuutta

Helsingin kaupungin liikennesuunnittelupäällikkö Ville Lehmuskoskella on hyviin lukuihin ylättävä selitys.

– Kansainvälisten kokemusten mukaan pyörien ja autojen välisiä onnettomuuksia sattuu vähemmän, kun pyöriä on liikenteessä enemmän ja autoilijat tottuvat pyöräilijöihin osana liikennettä, Lehmuskoski sanoo.

Helsingissä keskeinen syy pyöräilijöiden liikennekuolemien vähyyteen on myös se, että suurin osa pyöräilijöistä Helsingissä käyttää kypärää, arvioi komisario Dennis Pasterstein Helsingin poliisilaitokselta.

Helsingissä viime vuonna pyöräilykypärää käytti kolme viidestä. Työmatkaliikenteessä pyöräilykypärää käytti peräti 80 prosenttia.

Onnettomuuksia vaikea vertilla

Tilastoja on vaikea verrata, koska pyöräilijöiden määrä kaupungeissa vaihtelee suuresti. Pohjoisista suurkaupungeista lähimmäksi Helsinkiä yltää Göteborg, jossa vuosina 2001-2005 ei menehtynyt yhtään pyöräilijää. Viime vuosina Göteborgin liikenteessä on kuitenkin menehtynyt vuosittain keskimäärin yksi pyöräilijä.

Tukholmassa pyöräilijöitä menehtyy liikenteessä vuosittain 2-3 ja Oslossa keskimäärin yksi. Kööpenhamina on viime vuosina petrannut pyöräilijöiden turvallisuudessa. Nykyään Kööpenhaminassa kuolee 2-3 pyöräilijää vuosittain. Kaikki on suhteellista, sillä Kööpenhaminassa pyöräilijoiden määrä on moninkertainen Helsinkiin verrattuna.